DA Den Europæiske Unions Tidende CE 88/343

(2004/C 88 E/0350)

SKRIFTLIG FORESPØRGSEL P-1251/03

af Carlos Bautista Ojeda (Verts/ALE) til Kommissionen

(26. marts 2003)

Om: Krise i den europæiske turistsektor

Ved udgangen af 2002 var muligheden for en væbnet konflikt i Irak årsag til, at reservationerne for sommeren 2003 gik fuldstændig i stå og dermed også den beskedne opadgående tendens i turistsektoren, som havde kunnet konstateres siden midten af 2002. Med udbruddet af krigen i Irak er denne situation blevet yderligere forværret.

Disse usikre forhold vil kunne påføre den europæiske turistsektor betydelig skade, hvilket igen vil indvirke negativt på EU's økonomi.

Kan Kommissionen oplyse, om den på baggrund heraf har taget skridt til at mindske følgerne af denne krise? Og i givet fald hvilke? Agter Kommissionen at træffe foranstaltninger i denne forbindelse, hvis den ikke allerede har gjort det?

Svar afgivet på Kommissionens vegne af Erkki Liikanen

(23. april 2003)

Kommissionen har ikke beviser for, at den aktuelle væbnede konflikt i Irak skulle resultere i en generel krise i den europæiske turistsektor. Kommissionen er bekendt med, at der i stigende grad er vanskeligheder i visse segmenter af turistindustrien, navnlig store turoperatører og deres pakkerejser rettet til et bredt publikum. Der er imidlertid uvished om, i hvilket omfang disse fænomener skyldes Irak-konflikten eller nærmere almene problemer i de nationale økonomier eller hyppige ændringer i turisternes forbrugervaner og hvordan de vurderer og køber disse produkter. Kommissionen vil heller ikke udelukke, at de mulige virkninger af konflikten i Irak på turisternes valg vil kunne få større indflydelse på visse regionale destinationer i Europa end andre. Situationen kan derfor ikke imødegås med generelle foranstaltninger, men kræver en differentieret og nøje tilpasset reaktion.

Kommissionen rådførte sig inden den militære intervention i Irak med den europæiske turistindustri om, hvilke turistrelaterede foranstaltninger Kommissionen skulle iværksætte i tilfælde af en sådan intervention. Kommissionen bragte også dette emne på bane i forbindelse med Verdensturistorganisationens seminar for krisestyring i begyndelsen af marts 2003.

Reaktionerne fra de deltagende turistfagfolk tydede på, at der ikke skulle iværksættes specifikke tiltag, så længe den væbnede konflikt i Irak pågik. Sektoren mente, at der under konflikten ville være behov for støtte i form af rejserådgivning, meddelelser om, at sektoren er forberedt på denne situation, nationale nødplaner osv., som imidlertid ikke hører hjemme under EU's kompetence. Imidlertid gav den europæiske turistindustri og de internationale sektororganisationer udtryk for, at der burde iværksættes vidtgående foranstaltninger, når den militære aktion var afsluttet. Man fandt dog også, at sådanne foranstaltninger i høj grad bør fokusere på markedsføring og fremme af europæisk turisme, en sektor, hvor Kommissionen indtil nu hverken har rådet over et mandat eller særskilte bevillinger.

Da det i øjeblikket er usikkert, hvor længe den væbnede konflikt i Irak vil vare, besluttede Kommissionen og den europæiske turistindustri at studere disse spørgsmål nærmere på et senere tidspunkt. Kommissionen vil dog nøje observere udviklingen i turistindustrien og vil i denne forbindelse være forberedt på en mere indgående analyse, ligesom det var tilfældet efter 11. september 2001.